CELEX: 32020R1158
Language: el
Date: 2020-08-05 00:00:00
Title: Εκτελεστικός κανονισμός (ΕΕ) 2020/1158 της Επιτροπής της 5ης Αυγούστου 2020 σχετικά με τους όρους εισαγωγής τροφίμων και ζωοτροφών καταγωγής τρίτων χωρών μετά το ατύχημα στον πυρηνικό σταθμό του Τσερνομπίλ (Κείμενο που παρουσιάζει ενδιαφέρον για τον ΕΟΧ)

6.8.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 257/1
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2020/1158 ΤΗΣ ΕΠΙΤΡΟΠΗΣ
         της 5ης Αυγούστου 2020
         σχετικά με τους όρους εισαγωγής τροφίμων και ζωοτροφών καταγωγής τρίτων χωρών μετά το ατύχημα στον πυρηνικό σταθμό του Τσερνομπίλ
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΚ) αριθ. 178/2002 του Ευρωπαϊκού Κοινοβουλίου και του Συμβουλίου, της 28ης Ιανουαρίου 2002, για τον καθορισμό των γενικών αρχών και απαιτήσεων της νομοθεσίας για τα τρόφιμα, για την ίδρυση της Ευρωπαϊκής Αρχής για την Ασφάλεια των Τροφίμων και τον καθορισμό διαδικασιών σε θέματα ασφαλείας των τροφίμων (1), και ιδίως το άρθρο 53 παράγραφος 1 στοιχείο β) σημείο ii),
         Έχοντας υπόψη τον κανονισμό (ΕΕ) 2017/625 του Ευρωπαϊκού Κοινοβουλίου και του Συμβουλίου, της 15ης Μαρτίου 2017, για τους επίσημους ελέγχους και τις άλλες επίσημες δραστηριότητες που διενεργούνται με σκοπό την εξασφάλιση της εφαρμογής της νομοθεσίας για τα τρόφιμα και τις ζωοτροφές και των κανόνων για την υγεία και την καλή μεταχείριση των ζώων, την υγεία των φυτών και τα φυτοπροστατευτικά προϊόντα, για την τροποποίηση των κανονισμών του Ευρωπαϊκού Κοινοβουλίου και του Συμβουλίου (ΕΚ) αριθ. 999/2001, (ΕΚ) αριθ. 396/2005, (ΕΚ) αριθ. 1069/2009, (ΕΚ) αριθ. 1107/2009, (ΕΕ) αριθ. 1151/2012, (ΕΕ) αριθ. 652/2014, (ΕΕ) 2016/429 και (ΕΕ) 2016/2031, των κανονισμών του Συμβουλίου (ΕΚ) αριθ. 1/2005 και (ΕΚ) αριθ. 1099/2009 και των οδηγιών του Συμβουλίου 98/58/ΕΚ, 1999/74/ΕΚ, 2007/43/ΕΚ, 2008/119/ΕΚ και 2008/120/ΕΚ και για την κατάργηση των κανονισμών του Ευρωπαϊκού Κοινοβουλίου και του Συμβουλίου (ΕΚ) αριθ. 854/2004 και (ΕΚ) αριθ. 882/2004, των οδηγιών του Συμβουλίου 89/608/ΕΟΚ, 89/662/ΕΟΚ, 90/425/ΕΟΚ, 91/496/ΕΟΚ, 96/23/ΕΚ, 96/93/ΕΚ και 97/78/ΕΚ και της απόφασης 92/438/ΕΟΚ του Συμβουλίου (κανονισμός για τους επίσημους ελέγχους) (2), και ιδίως το άρθρο 54 παράγραφος 4 και το άρθρο 90 πρώτη παράγραφος στοιχεία α), γ) και στ),
         Εκτιμώντας τα ακόλουθα:
         
                     (1)
                  
                  
                     Με τον κανονισμό (ΕΚ) αριθ. 733/2008 του Συμβουλίου (3) καθορίστηκαν ανώτατα επιτρεπόμενα όρια ραδιενέργειας σε ορισμένα γεωργικά προϊόντα καταγωγής τρίτων χωρών. Αυτός ο κανονισμός ορίζει, επίσης, ότι τα κράτη μέλη υποχρεούνται να διενεργούν ελέγχους στα εν λόγω προϊόντα, προκειμένου να διασφαλίζουν τη συμμόρφωσή τους με τα επίπεδα ραδιενέργειας που ορίζονται στον εν λόγω κανονισμό, πριν από τη θέση του προϊόντος σε ελεύθερη κυκλοφορία. Ο εν λόγω κανονισμός έληξε στις 31 Μαρτίου 2020. Δεδομένου ότι η σύσταση 2003/274/Ευρατόμ της Επιτροπής (4) αναφέρεται στα μέγιστα επιτρεπτά επίπεδα ραδιενέργειας που καθορίζονται από τον εν λόγω κανονισμό του Συμβουλίου, ο κανονισμός αυτός θα πρέπει να τροποποιηθεί ώστε να παραπέμπει στα ανώτατα όρια που θεσπίζει ο παρών κανονισμός.
                  
               
                     (2)
                  
                  
                     Μετά το ατύχημα στον πυρηνικό σταθμό του Τσερνομπίλ στις 26 Απριλίου 1986, σημαντικές ποσότητες ραδιενεργών στοιχείων απελευθερώθηκαν στην ατμόσφαιρα και έπληξαν ευρύ φάσμα τρίτων χωρών. Η μόλυνση αυτή μπορεί να αποτελεί ακόμη απειλή για τη δημόσια υγεία και την υγεία των ζώων στην Ένωση και, ως εκ τούτου, είναι σκόπιμο να λαμβάνονται μέτρα σε επίπεδο Ένωσης για την ασφάλεια των ζωοτροφών και των τροφίμων καταγωγής ή προέλευσης από αυτές τις τρίτες χώρες.
                  
               
                     (3)
                  
                  
                     Το άρθρο 53 παράγραφος 1 του κανονισμού (ΕΚ) αριθ. 178/2002 προβλέπει τη δυνατότητα θέσπισης ορισμένων μέτρων της Ένωσης για τρόφιμα και ζωοτροφές που εισάγονται από τρίτη χώρα, εφόσον είναι προφανές ότι τα εν λόγω τρόφιμα ή οι ζωοτροφές ενδέχεται να αποτελέσουν σοβαρό κίνδυνο για την ανθρώπινη υγεία, την υγεία των ζώων ή το περιβάλλον και ο κίνδυνος αυτός δεν μπορεί να περιοριστεί ικανοποιητικά με τα μέτρα που λαμβάνει/-ουν το/τα ενδιαφερόμενο/-α κράτος/-η μέλος/-η. Σύμφωνα με την πρακτική που υιοθετήθηκε μετά το ατύχημα στον πυρηνικό σταθμό της Φουκουσίμα, αρχής γενομένης με τον εκτελεστικό κανονισμό (ΕΕ) αριθ. 297/2011 της Επιτροπής (5), να βασίζονται τα εν λόγω μέτρα στο άρθρο 53 παράγραφος 1 στοιχείο β) σημείο ii) του κανονισμού (ΕΚ) αριθ. 178/2002, η Επιτροπή προτείνει τη θέσπιση παρεπόμενων μέτρων με βάση τη διάταξη αυτή.
                  
               
                     (4)
                  
                  
                     Στις γνώμες που εξέδωσε στις 15 Νοεμβρίου 2018 (6) και στις 13 Ιουνίου 2019 (7), η ομάδα εμπειρογνωμόνων που αναφέρεται στο άρθρο 31 της Συνθήκης Ευρατόμ επιβεβαίωσε ότι τα ισχύοντα μέγιστα επιτρεπτά επίπεδα ραδιενέργειας ραδιενεργού καισίου των 370 Bq/kg για το γάλα, τα γαλακτοκομικά προϊόντα και τα «τρόφιμα για βρέφη» και των 600 Bq/kg για όλα τα άλλα προϊόντα παρέχουν επαρκές επίπεδο προστασίας. Δεδομένου ότι, στις γνωμοδοτήσεις της ομάδας εμπειρογνωμόνων, ο όρος «τρόφιμα για βρέφη» αφορά τρόφιμα για παιδιά έως τριών ετών, είναι σκόπιμο να χρησιμοποιείται ο όρος «τρόφιμα για βρέφη και μικρά παιδιά», σύμφωνα με τους ορισμούς για τα βρέφη και τα μικρά παιδιά που προβλέπονται στο άρθρο 2 παράγραφος 2 στοιχεία α) και β) του κανονισμού (ΕΕ) αριθ. 609/2013 του Ευρωπαϊκού Κοινοβουλίου και του Συμβουλίου (8). Τα άλλα προϊόντα στα οποία εφαρμόζεται το ανώτατο όριο των 600 Bq/kg είναι τρόφιμα, συμπεριλαμβανομένων τροφίμων ήσσονος σημασίας, εκτός των τροφίμων για βρέφη και μικρά παιδιά, και ζωοτροφές κατά την έννοια του άρθρου 1 του κανονισμού (Ευρατόμ) 2016/52 του Συμβουλίου (9).
                  
               
                     (5)
                  
                  
                     Ορισμένα προϊόντα καταγωγής τρίτων χωρών που επλήγησαν από το ατύχημα του Τσερνομπίλ εξακολουθούν να παρουσιάζουν μόλυνση με ραδιενεργό καίσιο που υπερβαίνει τα προαναφερθέντα μέγιστα επιτρεπτά επίπεδα. Τα ευρήματα των τελευταίων ετών αποδεικνύουν ότι η μόλυνση με καίσιο 137 μετά το ατύχημα του Τσερνομπίλ παραμένει υψηλή για ορισμένα προϊόντα που προέρχονται από είδη που ζουν και καλλιεργούνται σε δάση και δασικές εκτάσεις. Αυτό σχετίζεται με τη συνεχιζόμενη ύπαρξη σημαντικών επιπέδων ραδιενεργού καισίου σ’ αυτό το οικοσύστημα και τον φυσικό χρόνο υποδιπλασιασμού, ο οποίος είναι 30 έτη.
                  
               
                     (6)
                  
                  
                     Ενώ το ραδιονουκλεΐδιο του καισίου-134, με φυσικό χρόνο υποδιπλασιασμού περίπου 2 ετών, έχει διασπαστεί πλήρως μετά το ατύχημα του Τσερνομπίλ, είναι σκόπιμο το μέγιστο επίπεδο να αναφέρεται μόνο στο καίσιο-137, καθώς από αναλυτική άποψη η ανάλυση του καισίου-134 συνιστά πρόσθετη επιβάρυνση.
                  
               
                     (7)
                  
                  
                     Περιπτώσεις μη συμμόρφωσης με τα ανώτατα επίπεδα έχουν κοινοποιηθεί τα τελευταία 10 έτη στο σύστημα έγκαιρης προειδοποίησης για τα τρόφιμα και τις ζωοτροφές (RASFF) σε φορτία μανιταριών που εισάγονται από ορισμένες τρίτες χώρες. Τα τελευταία 10 έτη έχουν αναφερθεί στο RASFF ελάχιστες περιπτώσεις μη συμμόρφωσης με τα μέγιστα επίπεδα σε φορτία με καρπούς των φυτών airelles, myrtilles και άλλων καρπών και παράγωγων προϊόντων του γένους Vaccinium, και δεν έχει αναφερθεί περίπτωση μη συμμόρφωσης στο κρέας θηραμάτων.
                  
               
                     (8)
                  
                  
                     Ως εκ τούτου, τα τρόφιμα και οι ζωοτροφές που εισάγονται από ορισμένες τρίτες χώρες ενδέχεται να είναι ραδιενεργά μολυσμένα και, επομένως, να συνιστούν σοβαρό κίνδυνο για την ανθρώπινη υγεία, την υγεία των ζώων ή το περιβάλλον, για τον οποίο απαιτούνται μέτρα σε επίπεδο Ένωσης πριν από την είσοδο των εν λόγω προϊόντων στην αγορά της Ένωσης.
                  
               
                     (9)
                  
                  
                     Ο κανονισμός (ΕΚ) αριθ. 1635/2006 της Επιτροπής (10) θεσπίζει λεπτομερείς κανόνες εφαρμογής του κανονισμού (ΕΚ) αριθ. 733/2008. Απαιτεί από τα κράτη μέλη να διασφαλίζουν ότι οι αρμόδιες αρχές των τρίτων χωρών που επλήγησαν από το ατύχημα του Τσερνομπίλ εκδίδουν πιστοποιητικά εξαγωγής για ορισμένα γεωργικά προϊόντα, που βεβαιώνουν ότι τα προϊόντα που συνοδεύουν τηρούν τα ανώτατα επιτρεπόμενα όρια που ορίζονται στον κανονισμό (ΕΚ) αριθ. 733/2008. Οι συγκεκριμένες τρίτες χώρες που αφορούν οι εν λόγω διατάξεις απαριθμούνται στο παράρτημα II του κανονισμού (ΕΚ) αριθ. 1635/2006.
                  
               
                     (10)
                  
                  
                     Ο κανονισμός (ΕΚ) αριθ. 1609/2000 της Επιτροπής (11) καταρτίζει κατάλογο προϊόντων στα οποία εφαρμόζεται ο κανονισμός (ΕΚ) αριθ. 733/2008.
                  
               
                     (11)
                  
                  
                     Ο κανονισμός (ΕΕ) 2017/625 ενσωματώνει σε ένα ενιαίο νομοθετικό πλαίσιο τους κανόνες που ισχύουν για τους επίσημους ελέγχους σε ζώα και αγαθά που εισέρχονται στην Ένωση με σκοπό την εξακρίβωση της συμμόρφωσης με τη νομοθεσία της Ένωσης για την αγροδιατροφική αλυσίδα και διέπει τις υποχρεώσεις υποβολής ορισμένων κατηγοριών αγαθών από ορισμένες τρίτες χώρες σε συνοριακούς σταθμούς ελέγχου για τη διενέργεια επίσημων ελέγχων πριν από την είσοδό τους στην Ένωση.
                  
               
                     (12)
                  
                  
                     Για να διευκολυνθεί η διενέργεια των επίσημων ελέγχων κατά την είσοδο στην Ένωση, είναι σκόπιμο να καταρτιστεί ενιαίο υπόδειγμα επίσημου πιστοποιητικού για την είσοδο στην Ένωση τροφίμων και ζωοτροφών που υπόκεινται σε ειδικούς όρους για την είσοδο στην Ένωση.
                  
               
                     (13)
                  
                  
                     Τα επίσημα πιστοποιητικά θα πρέπει να εκδίδονται είτε σε έντυπη είτε σε ηλεκτρονική μορφή. Ως εκ τούτου, είναι σκόπιμο να θεσπιστούν κοινές απαιτήσεις όσον αφορά την έκδοση επίσημων πιστοποιητικών και στις δύο περιπτώσεις, επιπλέον των απαιτήσεων που προβλέπονται στον τίτλο II κεφάλαιο VII του κανονισμού (ΕΕ) 2017/625. Στο πλαίσιο αυτό, το άρθρο 90 πρώτο εδάφιο στοιχείο στ) του κανονισμού προβλέπει τη θέσπιση από την Επιτροπή κανόνων για την έκδοση ηλεκτρονικών πιστοποιητικών και για τη χρήση ηλεκτρονικών υπογραφών, μεταξύ άλλων και σε σχέση με τα επίσημα πιστοποιητικά που εκδίδονται σύμφωνα με τον εν λόγω κανονισμό. Επιπλέον, θα πρέπει να θεσπιστούν διατάξεις για να εξασφαλιστεί ότι οι απαιτήσεις για τα επίσημα πιστοποιητικά που δεν υποβάλλονται στο σύστημα διαχείρισης πληροφοριών για τους επίσημους ελέγχους (IMSOC) και τα οποία ορίζονται στον εκτελεστικό κανονισμό (ΕΕ) 2019/628 της Επιτροπής (12) εφαρμόζονται και στα επίσημα πιστοποιητικά που εκδίδονται σύμφωνα με τον παρόντα κανονισμό.
                  
               
                     (14)
                  
                  
                     Για να αποφεύγονται η κακή χρήση και η κατάχρηση, είναι σημαντικό να καθοριστούν οι περιπτώσεις στις οποίες μπορεί να εκδίδεται επίσημο πιστοποιητικό αντικατάστασης και οι απαιτήσεις που πρέπει να πληροί το εν λόγω πιστοποιητικό. Οι περιπτώσεις αυτές ορίζονται στον εκτελεστικό κανονισμό (ΕΕ) 2019/628 σε σχέση με τα επίσημα πιστοποιητικά που εκδίδονται σύμφωνα με τον εν λόγω κανονισμό. Για να διασφαλιστεί μια συνεκτική προσέγγιση, είναι σκόπιμο να προβλεφθεί ότι, στην περίπτωση έκδοσης πιστοποιητικών αντικατάστασης, τα επίσημα πιστοποιητικά που έχουν εκδοθεί σύμφωνα με τον παρόντα κανονισμό θα πρέπει να αντικαθίστανται σύμφωνα με τις διαδικασίες για τα πιστοποιητικά αντικατάστασης που ορίζονται στον εκτελεστικό κανονισμό (ΕΕ) 2019/628.
                  
               
                     (15)
                  
                  
                     Λόγω των μακροχρόνιων επιδράσεων της ραδιενεργού μόλυνσης, στο παρόν στάδιο είναι σκόπιμο να μην αλλάξει ο κατάλογος των τρίτων χωρών που έχουν πληγεί από το ατύχημα του Τσερνομπίλ. Ωστόσο, η Βουλγαρία και η Ρουμανία, που, στο μεταξύ, έχουν γίνει κράτη μέλη, δεν θα πρέπει να συμπεριληφθούν στον εν λόγω κατάλογο. Το Λιχτενστάιν και η Νορβηγία, που αποτελούν μέρη του Ευρωπαϊκού Οικονομικού Χώρου (ΕΟΧ) και, ως εκ τούτου, δεν υπόκεινται στους σχετικούς ελέγχους, επίσης δεν θα πρέπει να περιλαμβάνονται στον εν λόγω κατάλογο. Έως τις 31 Μαρτίου 2030 θα πρέπει να πραγματοποιηθεί επανεξέταση του παρόντος κανονισμού όσον αφορά τον κατάλογο των τρίτων χωρών που επηρεάζονται. Παράλληλα, η προσαρμογή των μέτρων ανά χώρα μπορεί να πραγματοποιηθεί σε προγενέστερο στάδιο, εάν λεπτομερέστερη ανάλυση του επιπέδου μόλυνσης σε μια αντίστοιχη χώρα δείχνει χαμηλότερα επίπεδα.
                  
               
                     (16)
                  
                  
                     Το Ηνωμένο Βασίλειο της Μεγάλης Βρετανίας και της Βόρειας Ιρλανδίας είχε προστεθεί στον κατάλογο των χωρών που καλύπτονται από τον κανονισμό (ΕΚ) αριθ. 733/2008 μέσω του εκτελεστικού κανονισμού (ΕΕ) 2019/595 της Επιτροπής από την επομένη της ημέρας κατά την οποία το ενωσιακό δίκαιο παύει να ισχύει ως προς το Ηνωμένο Βασίλειο και εντός αυτού (13). Ο κανονισμός (ΕΚ) αριθ. 733/2008 συμπεριλήφθηκε αργότερα στο παράρτημα 2 του πρωτοκόλλου για την Ιρλανδία/Βόρεια Ιρλανδία της συμφωνίας αποχώρησης (14). Σύμφωνα με το άρθρο 6 παράγραφος 3 της συμφωνίας αποχώρησης, η εν λόγω αναφορά περιλαμβάνει επίσης τον κανονισμό (ΕΚ) αριθ. 1635/2006. Επομένως, για τους σκοπούς της εφαρμογής των κανονισμών (ΕΚ) αριθ. 1635/2006 και (ΕΚ) αριθ. 733/2008, σε συνδυασμό με τον κανονισμό (ΕΕ) 2019/595, καθώς και για την εφαρμογή του παρόντος κανονισμού που αντικαθιστά τις εν λόγω πράξεις, το Ηνωμένο Βασίλειο, όσον αφορά τη Βόρεια Ιρλανδία, οφείλει να εφαρμόσει τον παρόντα κανονισμό ως εάν η Βόρεια Ιρλανδία ήταν κράτος μέλος της Ένωσης. Συνεπώς, η Βόρεια Ιρλανδία δεν θα πρέπει να καταχωριστεί στο παράρτημα I του παρόντος κανονισμού, ενώ το υπόλοιπο Ηνωμένο Βασίλειο θα πρέπει να περιληφθεί στο εν λόγω παράρτημα. Δεδομένου ότι ο παρών κανονισμός εφαρμόζεται μόνο σε τρίτες χώρες, η προσθήκη του Ηνωμένου Βασιλείου στο παράρτημα ισχύει μόνο από την ημερομηνία κατά την οποία το ενωσιακό δίκαιο δεν εφαρμόζεται πλέον ως προς το Ηνωμένο Βασίλειο και εντός αυτού σύμφωνα με τη συμφωνία αποχώρησης.
                  
               
                     (17)
                  
                  
                     Δεδομένης της πείρας από τους τρέχοντες ελέγχους και του μικρού αριθμού περιπτώσεων που υπερβαίνουν τα μέγιστα επιτρεπτά επίπεδα, θεωρείται επαρκές να απαιτούνται έλεγχοι εγγράφων σε όλα τα φορτία μανιταριών πλην των καλλιεργούμενων μανιταριών και των άγριων καρπών των φυτών airelles, myrtilles και άλλων καρπών και παράγωγων προϊόντων του γένους Vaccinium που συνοδεύονται από επίσημο πιστοποιητικό, οι οποίοι θα συμπληρώνονται, σε συχνότητα 20 % των εν λόγω φορτίων, από ελέγχους ταυτότητας και φυσικούς ελέγχους, συμπεριλαμβανομένης εργαστηριακής ανάλυσης για την παρουσία ραδιενεργού καισίου.
                  
               
                     (18)
                  
                  
                     Δεδομένου ότι ο παρών κανονισμός αντικαθιστά τους κανονισμούς (ΕΚ) αριθ. 1609/2000 και (ΕΚ) αριθ. 1635/2006, οι εν λόγω κανονισμοί θα πρέπει να καταργηθούν.
                  
               
                     (19)
                  
                  
                     Για να καταστεί δυνατή η ομαλή μετάβαση στα νέα μέτρα, είναι σκόπιμο να προβλεφθεί μεταβατικό μέτρο για φορτία που συνοδεύονται από πιστοποιητικά που έχουν εκδοθεί σύμφωνα με τον κανονισμό (ΕΚ) αριθ. 1635/2006, υπό την προϋπόθεση ότι τα εν λόγω πιστοποιητικά έχουν εκδοθεί πριν από την 1η Σεπτεμβρίου 2020.
                  
               
                     (20)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Πεδίο εφαρμογής
            
               1.   Ο παρών κανονισμός εφαρμόζεται σε τρόφιμα, συμπεριλαμβανομένων των τροφίμων ήσσονος σημασίας, και σε ζωοτροφές, κατά την έννοια του άρθρου 1 του κανονισμού (Ευρατόμ) 2016/52, καταγωγής ή προέλευσης τρίτων χωρών που απαριθμούνται στο παράρτημα I του παρόντος κανονισμού (στο εξής: προϊόντα) και προορίζονται για διάθεση στην αγορά της Ένωσης.
            
            
               2.   Ο παρών κανονισμός δεν εφαρμόζεται στις ακόλουθες κατηγορίες φορτίων προϊόντων, εκτός εάν το μεικτό τους βάρος υπερβαίνει τα 10 kg νωπού προϊόντος ή 2 kg ξηρού προϊόντος:
               
                           α)
                        
                        
                           φορτία που αποστέλλονται ως εμπορικά δείγματα, εργαστηριακά δείγματα ή εκθέματα, τα οποία δεν προορίζονται να διατεθούν στην αγορά·
                        
                     
                           β)
                        
                        
                           φορτία που αποτελούν μέρος των προσωπικών αποσκευών επιβατών και προορίζονται για προσωπική τους κατανάλωση ή χρήση·
                        
                     
                           γ)
                        
                        
                           μη εμπορικά φορτία τα οποία αποστέλλονται σε φυσικά πρόσωπα και τα οποία δεν προορίζονται να διατεθούν στην αγορά·
                        
                     
                           δ)
                        
                        
                           φορτία που προορίζονται για επιστημονικούς σκοπούς.
                        
                     Σε περίπτωση αμφιβολίας σχετικά με την προβλεπόμενη χρήση των προϊόντων που αναφέρονται στα στοιχεία β) και γ), το βάρος της απόδειξης φέρει, αντίστοιχα, ο ιδιοκτήτης των προσωπικών αποσκευών και ο παραλήπτης του φορτίου.
            
         
         
            Άρθρο 2
            Ορισμοί
            Για τους σκοπούς του παρόντος κανονισμού, ισχύουν οι ακόλουθοι ορισμοί:
            
                        1)
                     
                     
                        «συνοριακός σταθμός ελέγχου»: ο συνοριακός σταθμός ελέγχου όπως ορίζεται στο άρθρο 3 σημείο 38) του κανονισμού (ΕΕ) 2017/625·
                     
                  
                        2)
                     
                     
                        «φορτίο»: το φορτίο όπως ορίζεται στο άρθρο 3 σημείο 37) του κανονισμού (ΕΕ) 2017/625.
                     
                  
         
            Άρθρο 3
            Όροι εισόδου στην Ένωση
            
               1.   Τα προϊόντα μπορούν να εισέλθουν στην Ένωση μόνον εάν συμμορφώνονται με τον παρόντα κανονισμό.
            
            
               2.   Τα προϊόντα συμμορφώνονται με τα ακόλουθα σωρευμένα μέγιστα επιτρεπτά επίπεδα ραδιενεργού μόλυνσης από άποψη καισίου-137:
               
                           α)
                        
                        
                           370 Bq/kg για το γάλα και τα προϊόντα γάλακτος και για τρόφιμα για βρέφη και μικρά παιδιά, όπως ορίζεται στο άρθρο 2 παράγραφος 2 στοιχεία α) και β) του κανονισμού (ΕΕ) αριθ. 609/2013·
                        
                     
                           β)
                        
                        
                           600 Bq/kg για όλα τα άλλα σχετικά προϊόντα.
                        
                     
            
               3.   Κάθε φορτίο προϊόντων που απαριθμούνται στο παράρτημα ΙΙ, με αναφορά του σχετικού κωδικού από τη συνδυασμένη ονοματολογία, από τις τρίτες χώρες που απαριθμούνται στο παράρτημα Ι, συνοδεύεται από επίσημο πιστοποιητικό που αναφέρεται στο άρθρο 4. Κάθε φορτίο ταυτοποιείται μέσω κωδικού ταυτοποίησης ο οποίος αναγράφεται στο επίσημο πιστοποιητικό και στο κοινό υγειονομικό έγγραφο εισόδου (ΚΥΕΕ), όπως προβλέπεται στο άρθρο 56 του κανονισμού (ΕΕ) 2017/625.
            
         
         
            Άρθρο 4
            Επίσημο πιστοποιητικό
            
               1.   Το επίσημο πιστοποιητικό που αναφέρεται στο άρθρο 3 παράγραφος 3 εκδίδεται από την αρμόδια αρχή της τρίτης χώρας καταγωγής ή της τρίτης χώρας αποστολής του φορτίου, εάν η χώρα αυτή είναι διαφορετική από τη χώρα καταγωγής, σύμφωνα με το υπόδειγμα που παρατίθεται στο παράρτημα III.
            
            
               2.   Το επίσημο πιστοποιητικό συμμορφώνεται με τις ακόλουθες απαιτήσεις:
               
                           α)
                        
                        
                           φέρει τον κωδικό ταυτοποίησης, που αναφέρεται στο άρθρο 3 παράγραφος 3, του φορτίου με το οποίο συνδέεται·
                        
                     
                           β)
                        
                        
                           εκδίδεται προτού το φορτίο με το οποίο συνδέεται εγκαταλείψει τον έλεγχο της αρμόδιας αρχής της τρίτης χώρας που εκδίδει το πιστοποιητικό·
                        
                     
                           γ)
                        
                        
                           ισχύει το πολύ για 4 μήνες από την ημερομηνία έκδοσης, αλλά σε κάθε περίπτωση όχι πέραν των 6 μηνών από την ημερομηνία των αποτελεσμάτων της εργαστηριακής ανάλυσης που αναφέρεται στην παράγραφο 6.
                        
                     
            
               3.   Το επίσημο πιστοποιητικό το οποίο δεν υποβάλλεται στο σύστημα διαχείρισης πληροφοριών για τους επίσημους ελέγχους (IMSOC) από την αρμόδια αρχή της τρίτης χώρας που το εκδίδει πρέπει επίσης να πληροί τις απαιτήσεις για τα υποδείγματα επίσημων πιστοποιητικών που δεν υποβάλλονται στο IMSOC, οι οποίες ορίζονται στο άρθρο 3 του εκτελεστικού κανονισμού (ΕΕ) 2019/628.
            
            
               4.   Οι αρμόδιες αρχές μπορούν να εκδίδουν πιστοποιητικό αντικατάστασης μόνο σύμφωνα με τους κανόνες που ορίζονται στο άρθρο 5 του εκτελεστικού κανονισμού (ΕΕ) 2019/628.
            
            
               5.   Το επίσημο πιστοποιητικό συμπληρώνεται με βάση τις οδηγίες που παρατίθενται στο παράρτημα IV.
            
            
               6.   Το επίσημο πιστοποιητικό βεβαιώνει ότι τα προϊόντα συμμορφώνονται με τα μέγιστα επιτρεπτά επίπεδα που καθορίζονται στο άρθρο 3 παράγραφος 2. Το επίσημο πιστοποιητικό συνοδεύεται από τα αποτελέσματα της δειγματοληψίας και της ανάλυσης που έχουν πραγματοποιηθεί στο εν λόγω φορτίο από την αρμόδια αρχή της τρίτης χώρας καταγωγής ή της χώρας αποστολής του φορτίου, εάν η χώρα αυτή είναι διαφορετική από τη χώρα καταγωγής.
            
         
         
            Άρθρο 5
            Επίσημοι έλεγχοι κατά την είσοδο στην Ένωση
            
               1.   Τα φορτία προϊόντων που αναφέρονται στο άρθρο 3 παράγραφος 3 υπόκεινται σε επίσημους ελέγχους κατά την είσοδό τους στην Ένωση μέσω συνοριακού σταθμού ελέγχου και σε σημεία ελέγχου.
            
            
               2.   Οι αρμόδιες αρχές του συνοριακού σταθμού ελέγχου διενεργούν ελέγχους ταυτότητας και φυσικούς ελέγχους επί των εν λόγω φορτίων, συμπεριλαμβανομένης εργαστηριακής ανάλυσης για την παρουσία καισίου-137, σε συχνότητα 20 %.
            
         
         
            Άρθρο 6
            Θέση σε ελεύθερη κυκλοφορία
            Οι τελωνειακές αρχές επιτρέπουν τη θέση σε ελεύθερη κυκλοφορία των φορτίων προϊόντων που αναφέρονται στο άρθρο 3 παράγραφος 3 ύστερα από προσκόμιση δεόντως οριστικοποιημένου ΚΥΕΕ, όπως προβλέπεται στο άρθρο 57 παράγραφος 2 στοιχείο β) του κανονισμού (ΕΕ) 2017/625, το οποίο επιβεβαιώνει ότι το φορτίο συμμορφώνεται με τους εφαρμοστέους κανόνες που αναφέρονται στο άρθρο 1 παράγραφος 2 του εν λόγω κανονισμού.
         
         
            Άρθρο 7
            Επανεξέταση
            Η Επιτροπή επανεξετάζει τον παρόντα κανονισμό το αργότερο έως τις 31 Μαρτίου 2030.
            Λεπτομερής αξιολόγηση του επιπέδου μόλυνσης στις τρίτες χώρες που αναφέρονται στο παράρτημα Ι διενεργείται βάσει των διαθέσιμων αποτελεσμάτων ελέγχου και, κατά περίπτωση, βάσει του αποτελέσματος της αξιολόγησης αυτής, οι τρίτες χώρες που απαριθμούνται στο παράρτημα Ι, τα προϊόντα που απαριθμούνται στο παράρτημα ΙΙ και τα μέτρα που αναφέρονται στο άρθρο 5 παράγραφος 2 επανεξετάζονται αναλόγως πριν από την εν λόγω ημερομηνία.
         
         
            Άρθρο 8
            Καταργούμενες διατάξεις
            Οι κανονισμοί (ΕΚ) αριθ. 1609/2000 και (ΕΚ) αριθ. 1635/2006 καταργούνται.
         
         
            Άρθρο 9
            Μεταβατική διάταξη
            Για μεταβατική περίοδο έως τις 31 Δεκεμβρίου 2020, επιτρέπεται η είσοδος στην Ένωση φορτίων προϊόντων που αναφέρονται στο άρθρο 3 παράγραφος 3, συνοδευόμενα από τα σχετικά πιστοποιητικά που έχουν εκδοθεί πριν από την 1η Σεπτεμβρίου 2020, σύμφωνα με τις διατάξεις του κανονισμού (ΕΚ) αριθ. 1635/2006.
         
         
            Άρθρο 10
            Έναρξη ισχύος
            Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 5 Αυγούστου 2020.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 31 της 1.2.2002, σ. 1.
         
            (2)  ΕΕ L 95 της 7.4.2017, σ. 1.
         
            (3)  Κανονισμός (ΕΚ) αριθ. 733/2008 του Συμβουλίου, της 15ης Ιουλίου 2008, σχετικά με τους όρους εισαγωγής γεωργικών προϊόντων καταγωγής τρίτων χωρών μετά το ατύχημα στον πυρηνικό σταθμό του Τσερνομπίλ (ΕΕ L 201 της 30.7.2008, σ. 1).
         
            (4)  Σύσταση 2003/274/Ευρατόμ της Επιτροπής για την προστασία και ενημέρωση του κοινού σχετικά με την έκθεση λόγω της συνεχιζόμενης μόλυνσης με ραδιενεργό καίσιο ορισμένων άγριων εδώδιμων προϊόντων ως συνέπεια του ατυχήματος στον πυρηνικό σταθμό ηλεκτροπαραγωγής του Τσερνομπίλ (ΕΕ L 99 της 17.4.2003, σ.55)
         
            (5)  Εκτελεστικός κανονισμός (ΕΕ) αριθ. 297/2011 της Επιτροπής, της 25ης Μαρτίου 2011, για την επιβολή ειδικών όρων που διέπουν την εισαγωγή ζωοτροφών και τροφίμων καταγωγής ή προέλευσης Ιαπωνίας μετά το ατύχημα στον πυρηνικό σταθμό της Φουκουσίμα (ΕΕ L 80 της 26.3.2011, σ. 5).
         
            (6)  Γνώμη της ομάδας εμπειρογνωμόνων που αναφέρεται στο άρθρο 31 της Συνθήκης Ευρατόμ σχετικά με την παράταση του τελευταίου κανονισμού μετά το Τσερνομπίλ — κανονισμός 733/2008 του Συμβουλίου όπως τροποποιήθηκε από τον κανονισμό 1048/2009 του Συμβουλίου (Εγκρίθηκε στη συνεδρίαση της 15ης Νοεμβρίου 2018). Διαθέσιμη στη διεύθυνση:
         https://ec.europa.eu/energy/sites/ener/files/opinion_on_prolongation_of_post-chernobyl_regulations_15_november_2018.pdf
         
            (7)  Γνώμη της ομάδας εμπειρογνωμόνων που αναφέρεται στο άρθρο 31 της Συνθήκης Ευρατόμ σχετικά με σχέδιο πρότασης εκτελεστικού κανονισμού για την επιβολή όρων που διέπουν την εισαγωγή τροφίμων, τροφίμων ήσσονος σημασίας και ζωοτροφών καταγωγής τρίτων χωρών μετά το ατύχημα στον πυρηνικό σταθμό του Τσερνομπίλ (εγκρίθηκε κατά τη συνεδρίαση της 13ης Ιουνίου 2019). Διαθέσιμη στη διεύθυνση: https://ec.europa.eu/energy/sites/ener/files/opinion_on_implementing_regulation_on_post-chernobyl_measures_13_june_2019.pdf
         
            (8)  Κανονισμός (ΕΕ) αριθ. 609/2013 του Ευρωπαϊκού Κοινοβουλίου και του Συμβουλίου, της 12ης Ιουνίου 2013, για τα τρόφιμα τα οποία προορίζονται για βρέφη και μικρά παιδιά και για τα τρόφιμα που προορίζονται για ειδικούς ιατρικούς σκοπούς, και ως υποκατάστατα του συνόλου του διαιτολογίου για τον έλεγχο του σωματικού βάρους και για την κατάργηση της οδηγίας 92/52/ΕΟΚ του Συμβουλίου, των οδηγιών της Επιτροπής 96/8/ΕΚ, 1999/21/ΕΚ, 2006/125/ΕΚ και 2006/141/ΕΚ, της οδηγίας 2009/39/ΕΚ του Ευρωπαϊκού Κοινοβουλίου και του Συμβουλίου και των κανονισμών της Επιτροπής (ΕΚ) αριθ. 41/2009 και (ΕΚ) αριθ. 953/2009 (ΕΕ L 181 της 29.6.2013, σ. 35).
         
            (9)  Κανονισμός (Ευρατόμ) 2016/52 του Συμβουλίου, της 15ης Ιανουαρίου 2016, για τον καθορισμό μέγιστων επιτρεπτών επιπέδων ραδιορρύπανσης των τροφίμων και των ζωοτροφών κατόπιν πυρηνικού ατυχήματος ή άλλου έκτακτου ραδιολογικού συμβάντος και την κατάργηση του κανονισμού (Ευρατόμ) αριθ. 3954/87 και των κανονισμών της Επιτροπής (Ευρατόμ) αριθ. 944/89 και (Ευρατόμ) αριθ. 770/90 (ΕΕ L 13 της 20.1.2016, σ. 2).
         
            (10)  Κανονισμός (ΕΚ) αριθ. 1635/2006 της Επιτροπής, της 6ης Νοεμβρίου 2006, για τη θέσπιση λεπτομερών κανόνων εφαρμογής του κανονισμού (ΕΟΚ) αριθ. 737/90 του Συμβουλίου σχετικά με τους όρους εισαγωγής γεωργικών προϊόντων καταγωγής τρίτων χωρών μετά το ατύχημα στον πυρηνικό σταθμό του Τσερνομπίλ (ΕΕ L 306 της 7.11.2006, σ. 3)..
         
            (11)  Κανονισμός (ΕΚ) αριθ. 1609/2000 της Επιτροπής, της 24ης Ιουλίου 2000, για την κατάρτιση καταλόγου προϊόντων που εξαιρούνται από το πεδίο εφαρμογής του κανονισμού (ΕΟΚ) αριθ. 737/90 του Συμβουλίου σχετικά με τους όρους εισαγωγής γεωργικών προϊόντων καταγωγής τρίτων χωρών μετά το ατύχημα στον πυρηνικό σταθμό του Τσερνομπίλ (ΕΕ L 185 της 25.7.2000, σ. 27).
         
            (12)  Εκτελεστικός κανονισμός (ΕΕ) 2019/628 της Επιτροπής, της 8ης Απριλίου 2019, για τον καθορισμό υποδειγμάτων επίσημων πιστοποιητικών που αφορούν ορισμένα ζώα και αγαθά και για την τροποποίηση του κανονισμού (ΕΚ) αριθ. 2074/2005 και του εκτελεστικού κανονισμού (ΕΕ) 2016/759 όσον αφορά τα εν λόγω υποδείγματα πιστοποιητικών (ΕΕ L 131 της 17.5.2019, σ. 101).
         
            (13)  Εκτελεστικός κανονισμός (ΕΕ) 2019/595 της Επιτροπής, της 11ης Απριλίου 2019, για την τροποποίηση του κανονισμού (ΕΚ) αριθ. 1635/2006 για τη θέσπιση λεπτομερών κανόνων εφαρμογής του κανονισμού (ΕΟΚ) αριθ. 737/90 του Συμβουλίου λόγω της αποχώρησης του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ένωση (ΕΕ L 103 της 12.4.2019, σ. 22).
         
            (14)  Συμφωνία για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας (ΕΕ L 29 της 31.1.2020, σ. 7).
      
      
         
            ΠΑΡΑΡΤΗΜΑ I
            
               Κατάλογος τρίτων χωρών που αναφέρονται στο άρθρο 1 παράγραφος 1
            
            Αλβανία
            Λευκορωσία
            Βόσνια-Ερζεγοβίνη
            Κοσσυφοπέδιο (1)
            
            Βόρεια Μακεδονία
            Μολδαβία
            Μαυροβούνιο
            Ρωσία
            Σερβία
            Ελβετία
            Τουρκία
            Ουκρανία
            Ηνωμένο Βασίλειο της Μεγάλης Βρετανίας εξαιρουμένης της Βορείου Ιρλανδίας (2)
            
            
               (1)  Η ονομασία αυτή χρησιμοποιείται με επιφύλαξη των θέσεων ως προς το καθεστώς και είναι σύμφωνη με την απόφαση του Συμβουλίου Ασφαλείας των Ηνωμένων Εθνών 1244/1999 και τη γνώμη του Διεθνούς Δικαστηρίου σχετικά με τη διακήρυξη της ανεξαρτησίας του Κοσσυφοπεδίου.
            
               (2)  Ισχύει από την επομένη της ημερομηνίας κατά την οποία το δίκαιο της Ένωσης παύει να ισχύει ως προς το Ηνωμένο Βασίλειο και εντός αυτού σύμφωνα με τη συμφωνία αποχώρησης.
         
      
      
         
            ΠΑΡΑΡΤΗΜΑ II
            
               Κατάλογος των προϊόντων για τα οποία ισχύουν οι όροι του άρθρου 3 παράγραφος 3
            
            
                        
                           Κωδικός ΣΟ
                        
                     
                     
                        
                           Περιγραφή
                        
                     
                  
                        ex 0709 51 00 
                     
                     
                        μανιτάρια του γένους Agaricus, νωπά ή διατηρημένα με απλή ψύξη, εκτός από τα μανιτάρια καλλιέργειας
                     
                  
                        ex 0709 59 
                     
                     
                        άλλα μανιτάρια, νωπά ή διατηρημένα σε ψυγείο, εκτός από τα μανιτάρια καλλιέργειας
                     
                  
                        ex 0710 80 61 
                     
                     
                        μανιτάρια του γένους Agaricus (ωμά ή βρασμένα στον ατμό ή σε βραστό νερό), κατεψυγμένα, εκτός από τα μανιτάρια καλλιέργειας
                     
                  
                        ex 0710 80 69 
                     
                     
                        άλλα μανιτάρια (ωμά ή βρασμένα στον ατμό ή σε βραστό νερό), κατεψυγμένα, εκτός από τα μανιτάρια καλλιέργειας
                     
                  
                        ex 0711 51 00 
                     
                     
                        μανιτάρια του γένους Agaricus προσωρινά διατηρημένα (π.χ. θειωμένα εν ξηρώ, σε άλμη, σε θειωμένο νερό ή σε άλλες συντηρητικές ενώσεις), ακατάλληλα όμως, υπό αυτή τη μορφή, για άμεση κατανάλωση, εκτός από τα μανιτάρια καλλιέργειας
                     
                  
                        ex 0711 59 00 
                     
                     
                        άλλα μανιτάρια προσωρινά διατηρημένα (π.χ. θειωμένα εν ξηρώ, σε άλμη, σε θειωμένο νερό ή σε άλλες συντηρητικές ενώσεις), ακατάλληλα όμως, υπό αυτή τη μορφή, για άμεση κατανάλωση, εκτός από τα μανιτάρια καλλιέργειας
                     
                  
                        ex 0712 31 00 
                     
                     
                        μανιτάρια του γένους Agaricus ξερά, ολόκληρα, κομμένα, κομμένα σε φέτες, σπασμένα ή σε σκόνη, χωρίς περαιτέρω επεξεργασία, εκτός από τα μανιτάρια καλλιέργειας
                     
                  
                        ex 0712 32 00 
                     
                     
                        ώτα του Ιούδα (Auricularia spp.) ξερά, ολόκληρα, κομμένα, κομμένα σε φέτες, σπασμένα ή σε σκόνη, χωρίς περαιτέρω επεξεργασία, εκτός από τα μανιτάρια καλλιέργειας
                     
                  
                        ex 0712 33 00 
                     
                     
                        τρεμέλες (Tremella spp.) ξερές, ολόκληρες, κομμένες, κομμένες σε φέτες, σπασμένες ή σε σκόνη, χωρίς περαιτέρω επεξεργασία, εκτός από τα μανιτάρια καλλιέργειας
                     
                  
                        ex 0712 39 00 
                     
                     
                        άλλα μανιτάρια ξερά, ολόκληρα, κομμένα, κομμένα σε φέτες, σπασμένα ή σε σκόνη, χωρίς περαιτέρω επεξεργασία, εκτός από τα μανιτάρια καλλιέργειας
                     
                  
                        ex 2001 90 50 
                     
                     
                        μανιτάρια, επεξεργασμένα ή διατηρημένα σε οξεϊκό ή οξικό οξύ, εκτός από τα μανιτάρια καλλιέργειας
                     
                  
                        ex 2003
                     
                     
                        μανιτάρια και τρούφες, επεξεργασμένα ή διατηρημένα σε άλλη ουσία από το οξεϊκό ή οξικό οξύ, εκτός από τα μανιτάρια καλλιέργειας
                     
                  
                        ex 0810 40 
                     
                     
                        άγριοι καρποί των φυτών airelles, myrtilles και άλλοι άγριοι καρποί του γένους Vaccinium, νωποί
                     
                  
                        ex 0811 90 50 
                     
                     
                        άγριοι καρποί του είδους Vaccinium myrtillus, άβραστοι ή βρασμένοι στον ατμό ή στο νερό, κατεψυγμένοι, με ή χωρίς προσθήκη ζάχαρης ή άλλων γλυκαντικών
                     
                  
                        ex 0811 90 70 
                     
                     
                        άγριοι καρποί των ειδών Vaccinium myrtilloides και Vaccinium angustifolium, άβραστοι ή βρασμένοι στον ατμό ή στο νερό, κατεψυγμένοι, με ή χωρίς προσθήκη ζάχαρης ή άλλων γλυκαντικών
                     
                  
                        ex 0812 90 40 
                     
                     
                        άγριοι καρποί του είδους Vaccinium myrtillus, προσωρινά διατηρημένοι (π.χ. θειωμένα εν ξηρώ, σε άλμη, σε θειωμένο νερό ή σε άλλες συντηρητικές ενώσεις), ακατάλληλα όμως, υπό αυτή τη μορφή, για άμεση κατανάλωση
                     
                  
                        ex 2008 93 
                     
                     
                        άγριοι καρποί των φυτών airelles, myrtilles (Vaccinium macrocarpon, Vaccinium oxycoccos, Vaccinium vitis-idaea), αλλιώς παρασκευασμένα ή διατηρημένα, με ή χωρίς προσθήκη ζάχαρης ή άλλων γλυκαντικών ή αλκοόλης, που δεν κατονομάζονται ούτε περιλαμβάνονται αλλού
                     
                  
                        ex 2008 99 
                     
                     
                        άλλοι άγριοι καρποί του γένους Vaccinium, αλλιώς παρασκευασμένα ή διατηρημένα, με ή χωρίς προσθήκη ζάχαρης ή άλλων γλυκαντικών ή αλκοόλης, που δεν κατονομάζονται ούτε περιλαμβάνονται αλλού
                     
                  
                        ex 2009 81 
                     
                     
                        χυμοί των καρπών των φυτών airelles, myrtilles (Vaccinium macrocarpon, Vaccinium oxycoccos, Vaccinium vitisidaea), που δεν έχουν υποστεί ζύμωση, χωρίς προσθήκη αλκοόλης, με ή χωρίς προσθήκη ζάχαρης ή άλλων γλυκαντικών
                     
                  
                        ex 2009 89 
                     
                     
                        άλλοι χυμοί άγριων καρπών του γένους Vaccinium, που δεν έχουν υποστεί ζύμωση, χωρίς προσθήκη αλκοόλης, με ή χωρίς προσθήκη ζάχαρης ή άλλων γλυκαντικών
                     
                  
      
      
         
            ΠΑΡΑΡΤΗΜΑ ΙΙΙ
            
               ΥΠΟΔΕΙΓΜΑ ΤΟΥ ΕΠΙΣΗΜΟΥ ΠΙΣΤΟΠΟΙΗΤΙΚΟΥ ΠΟΥ ΑΝΑΦΕΡΕΤΑΙ ΣΤΟ ΑΡΘΡΟ 4 ΤΟΥ ΕΚΤΕΛΕΣΤΙΚΟΥ ΚΑΝΟΝΙΣΜΟΥ (ΕΕ) 2020/1158 ΤΗΣ ΕΠΙΤΡΟΠΗΣ ΣΧΕΤΙΚΑ ΜΕ ΤΟΥΣ ΟΡΟΥΣ ΠΟΥ ΔΙΕΠΟΥΝ ΤΙΣ ΕΙΣΑΓΩΓΕΣ ΤΡΟΦΙΜΩΝ ΚΑΙ ΖΩΟΤΡΟΦΩΝ ΚΑΤΑΓΩΓΗΣ ΤΡΙΤΩΝ ΧΩΡΩΝ ΜΕΤΑ ΤΟ ΑΤΥΧΗΜΑ ΣΤΟΝ ΠΥΡΗΝΙΚΟ ΣΤΑΘΜΟ ΤΟΥ ΤΣΕΡΝΟΜΠΙΛ
            
            
               
            
               
         
      
      
         
            ΠΑΡΑΡΤΗΜΑ IV
            
               ΟΔΗΓΙΕΣ ΣΥΜΠΛΗΡΩΣΗΣ ΤΟΥ ΕΠΙΣΗΜΟΥ ΠΙΣΤΟΠΟΙΗΤΙΚΟΥ ΠΟΥ ΑΝΑΦΕΡΕΤΑΙ ΣΤΟ ΑΡΘΡΟ 4 ΤΟΥ ΕΚΤΕΛΕΣΤΙΚΟΥ ΚΑΝΟΝΙΣΜΟΥ (ΕΕ) 2020/1158 ΤΗΣ ΕΠΙΤΡΟΠΗΣ ΣΧΕΤΙΚΑ ΜΕ ΤΟΥΣ ΟΡΟΥΣ ΠΟΥ ΔΙΕΠΟΥΝ ΤΙΣ ΕΙΣΑΓΩΓΕΣ ΤΡΟΦΙΜΩΝ ΚΑΙ ΖΩΟΤΡΟΦΩΝ ΚΑΤΑΓΩΓΗΣ ΤΡΙΤΩΝ ΧΩΡΩΝ ΜΕΤΑ ΤΟ ΑΤΥΧΗΜΑ ΣΤΟΝ ΠΥΡΗΝΙΚΟ ΣΤΑΘΜΟ ΤΟΥ ΤΣΕΡΝΟΜΠΙΛ
            
            
               Γενικές παρατηρήσεις
            
            Για να κάνετε μια επιλογή, σημειώστε με το σημείο X το αντίστοιχο τετραγωνίδιο.
            Όπου αναφέρεται η ένδειξη «Κωδ. ISO», πρόκειται για τον διεθνή τυποποιημένο κωδικό δύο γραμμάτων μιας χώρας, σύμφωνα με το διεθνές πρότυπο ISO 3166 alpha-2 (1).
            Στα πλαίσια I.15, I.18 και I.20 μπορεί να επιλεγεί μόνο ένα τετραγωνίδιο.
            Εκτός εάν αναφέρεται κάτι διαφορετικό, τα πλαίσια είναι υποχρεωτικά.
            Σε περίπτωση που, μετά την έκδοση του πιστοποιητικού, αλλάξουν ο παραλήπτης, ο συνοριακός σταθμού ελέγχου (ΣΣΕ) εισόδου ή τα στοιχεία μεταφοράς (δηλαδή, το μέσο και η ημερομηνία), ο/η υπεύθυνος/-η επιχείρησης που έχει την ευθύνη για το φορτίο πρέπει να ενημερώσει την αρμόδια αρχή του κράτους μέλους εισόδου. Η αλλαγή αυτή δεν συνεπάγεται αίτημα για τη χορήγηση πιστοποιητικού αντικατάστασης.
            Σε περίπτωση που το πιστοποιητικό υποβάλλεται στο IMSOC, ισχύουν τα ακόλουθα:
            
                        —
                     
                     
                        οι καταχωρίσεις ή τα πλαίσια που ορίζονται στο μέρος I αποτελούν τα λεξικά δεδομένων για την ηλεκτρονική έκδοση του επίσημου πιστοποιητικού·
                     
                  
                        —
                     
                     
                        η σειρά των πλαισίων στο μέρος I του υποδείγματος επίσημου πιστοποιητικού, καθώς και το μέγεθος και το σχήμα των εν λόγω πλαισίων, είναι ενδεικτικά·
                     
                  
                        —
                     
                     
                        αν απαιτείται σφραγίδα, το ισοδύναμό της στην ηλεκτρονική μορφή είναι η ηλεκτρονική σφραγίδα. Η εν λόγω σφραγίδα συμμορφώνεται με τους κανόνες για την έκδοση ηλεκτρονικών πιστοποιητικών που αναφέρονται στο άρθρο 90 πρώτο εδάφιο στοιχείο στ) του κανονισμού (ΕΕ) 2017/625.
                     
                  
               Μέρος Ι: Στοιχεία του φορτίου που αποστέλλεται
            
            
                        Χώρα:
                     
                     
                        Η ονομασία της τρίτης χώρας που εκδίδει το πιστοποιητικό.
                     
                  
                        Πλαίσιο I.1.
                     
                     
                        Αποστολέας/εξαγωγέας: το όνομα και η διεύθυνση (οδός, πόλη και περιοχή/περιφέρεια, επαρχία ή πολιτεία, ανάλογα με την περίπτωση) του φυσικού ή νομικού προσώπου που αποστέλλει το φορτίο και το οποίο πρέπει να βρίσκεται στην τρίτη χώρα.
                     
                  
                        Πλαίσιο I.2.
                     
                     
                        Αριθ. αναφοράς πιστοποιητικού: ο αποκλειστικός υποχρεωτικός κωδικός που χορηγείται από την αρμόδια αρχή της τρίτης χώρας σύμφωνα με τη δική της ταξινόμηση. Το πλαίσιο αυτό είναι υποχρεωτικό για όλα τα πιστοποιητικά που δεν υποβάλλονται στο IMSOC.
                     
                  
                        Πλαίσιο I.2.α
                     
                     
                        Αριθ. αναφοράς IMSOC: ο αποκλειστικός κωδικός αναφοράς που χορηγείται αυτόματα από το IMSOC, εάν το πιστοποιητικό είναι καταχωρισμένο στο IMSOC. Το πλαίσιο αυτό δεν πρέπει να συμπληρώνεται εάν το πιστοποιητικό δεν υποβάλλεται στο IMSOC.
                     
                  
                        Πλαίσιο I.3.
                     
                     
                        Αρμόδια κεντρική αρχή: ονομασία της κεντρικής αρχής της τρίτης χώρας που εκδίδει το πιστοποιητικό.
                     
                  
                        Πλαίσιο I.4.
                     
                     
                        Αρμόδια τοπική αρχή: κατά περίπτωση, η ονομασία της τοπικής αρχής της τρίτης χώρας που εκδίδει το πιστοποιητικό.
                     
                  
                        Πλαίσιο I.5.
                     
                     
                        Παραλήπτης/εισαγωγέας: όνομα και διεύθυνση του φυσικού ή νομικού προσώπου για το οποίο προορίζεται το φορτίο στο κράτος μέλος.
                     
                  
                        Πλαίσιο I.6.
                     
                     
                        Υπεύθυνος/-η επιχείρησης που έχει την ευθύνη για το φορτίο: το όνομα και η διεύθυνση του προσώπου στην Ευρωπαϊκή Ένωση το οποίο έχει την ευθύνη του φορτίου όταν αυτό παρουσιάζεται στο ΣΣΕ και το οποίο προβαίνει στις αναγκαίες διασαφήσεις στις αρμόδιες αρχές είτε ως εισαγωγέας είτε εξ ονόματος του εισαγωγέα. Το πλαίσιο αυτό είναι προαιρετικό.
                     
                  
                        Πλαίσιο I.7.
                     
                     
                        Χώρα καταγωγής: το όνομα και ο κωδικός ISO της χώρας καταγωγής, καλλιέργειας, συγκομιδής ή παραγωγής των αγαθών.
                     
                  
                        Πλαίσιο I.9.
                     
                     
                        Χώρα προορισμού: η ονομασία και ο κωδικός ISO της χώρας της Ευρωπαϊκής Ένωσης για την οποία προορίζονται τα προϊόντα.
                     
                  
                        Πλαίσιο I.11.
                     
                     
                        Τόπος αποστολής: η ονομασία και η διεύθυνση των εκμεταλλεύσεων ή των εγκαταστάσεων από τις οποίες προέρχονται τα προϊόντα.
                        Οποιαδήποτε μονάδα εταιρείας στον τομέα των τροφίμων. Μόνο η εγκατάσταση αποστολής των προϊόντων πρέπει να αναφέρεται. Στην περίπτωση εμπορικών συναλλαγών που αφορούν περισσότερες από μία τρίτες χώρες (τριγωνική μετακίνηση), ο τόπος αποστολής είναι η τελευταία εγκατάσταση τρίτης χώρας της αλυσίδας εξαγωγής απ’ όπου μεταφέρεται το τελευταίο φορτίο στην Ευρωπαϊκή Ένωση.
                     
                  
                        Πλαίσιο I.12.
                     
                     
                        Τόπος προορισμού: η πληροφορία αυτή είναι προαιρετική.
                        Για τη διάθεση στην αγορά: ο τόπος στον οποίο αποστέλλονται για τελική εκφόρτωση τα προϊόντα. Πρέπει να αναφέρονται το όνομα, η διεύθυνση και ο αριθμός έγκρισης των εκμεταλλεύσεων ή των εγκαταστάσεων του τόπου προορισμού, κατά περίπτωση.
                     
                  
                        Πλαίσιο I.14.
                     
                     
                        Ημερομηνία και ώρα αναχώρησης: η ημερομηνία αναχώρησης του μέσου μεταφοράς (αεροπλάνου, πλοίου, τρένου ή οδικού οχήματος).
                     
                  
                        Πλαίσιο I.15.
                     
                     
                        Μέσο μεταφοράς: μέσο μεταφοράς που αναχωρεί από τη χώρα αποστολής.
                        Τρόπος μεταφοράς: αεροπλάνο, πλοίο, τρένο, οδικό όχημα ή άλλο. «Άλλο»: τρόποι μεταφοράς που δεν καλύπτονται από τον κανονισμό (ΕΚ) αριθ. 1/2005 του Συμβουλίου (2).
                        Στοιχεία ταυτοποίησης του μέσου μεταφοράς: για αεροπλάνα ο αριθμός πτήσης, για πλοία το όνομα του ή των πλοίων, για τρένα ο αριθμός του τρένου και ο αριθμός βαγονιού, για οδικές μεταφορές ο αριθμός κυκλοφορίας με τον αριθμό του ρυμουλκούμενου, κατά περίπτωση.
                        Σε περίπτωση μεταφοράς με οχηματαγωγό, πρέπει να αναφέρονται επίσης τα στοιχεία ταυτοποίησης του οδικού οχήματος, ο αριθμός κυκλοφορίας με τον αριθμό του ρυμουλκούμενου, κατά περίπτωση, και το όνομα του προγραμματισμένου οχηματαγωγού.
                     
                  
                        Πλαίσιο I.16.
                     
                     
                        ΣΣΕ εισόδου: να αναφερθούν η ονομασία του ΣΣΕ και ο κωδικός ταυτοποίησης που του έχει αποδοθεί από το IMSOC.
                     
                  
                        Πλαίσιο I.17.
                     
                     
                        Συνοδευτικά έγγραφα:
                        Έκθεση εργαστηρίου: να προσδιοριστούν ο αριθμός και η ημερομηνία έκδοσης της έκθεσης/των αποτελεσμάτων της εργαστηριακής ανάλυσης που αναφέρονται στο άρθρο 4 παράγραφος 6 του εκτελεστικού κανονισμού (ΕΕ) 2020/1158 της Επιτροπής.
                        Άλλο: πρέπει να αναφέρονται ο τύπος και ο αριθμός αναφοράς του εγγράφου, όταν το φορτίο συνοδεύεται από άλλα έγγραφα, όπως εμπορικό έγγραφο (για παράδειγμα, τον αριθμό της αεροπορικής φορτωτικής, της φορτωτικής θαλάσσιας μεταφοράς ή του εμπορικού εγγράφου σιδηροδρομικής ή οδικής μεταφοράς).
                     
                  
                        Πλαίσιο I.18.
                     
                     
                        Συνθήκες μεταφοράς: κατηγορία απαιτούμενης θερμοκρασίας κατά τη μεταφορά των προϊόντων (θερμοκρασία περιβάλλοντος, διατηρημένα με απλή ψύξη, κατεψυγμένα). Μπορεί να επιλεγεί μόνο μία κατηγορία.
                     
                  
                        Πλαίσιο I.19.
                     
                     
                        Αριθ. εμπορευματοκιβωτίου/σφραγίδας: κατά περίπτωση, οι αντίστοιχοι αριθμοί.
                        Εάν τα αγαθά μεταφέρονται σε κλειστά εμπορευματοκιβώτια, πρέπει να παρέχεται ο αριθμός εμπορευματοκιβωτίου.
                        Μόνο ο αριθμός επίσημης σφραγίδας πρέπει να δηλώνεται. Επίσημη σφραγίδα υφίσταται όταν στο εμπορευματοκιβώτιο, το φορτηγό ή το σιδηροδρομικό βαγόνι τοποθετείται σφραγίδα υπό την εποπτεία της αρμόδιας αρχής που εκδίδει το πιστοποιητικό.
                     
                  
                        Πλαίσιο I.20.
                     
                     
                        Αγαθά πιστοποιημένα για: να αναφερθεί η προβλεπόμενη χρήση για τα προϊόντα, όπως ορίζεται στο σχετικό επίσημο πιστοποιητικό της Ευρωπαϊκής Ένωσης.
                        Κατανάλωση από τον άνθρωπο: αφορά μόνο προϊόντα που προορίζονται για κατανάλωση από τον άνθρωπο.
                     
                  
                        Πλαίσιο I.22.
                     
                     
                        Για την εσωτερική αγορά: για όλα τα φορτία που προορίζονται να διατεθούν στην αγορά της Ευρωπαϊκής Ένωσης.
                     
                  
                        Πλαίσιο I.23.
                     
                     
                        Συνολικός αριθμός μονάδων συσκευασίας: ο αριθμός των μονάδων συσκευασίας. Στην περίπτωση των χύδην φορτίων, το πλαίσιο αυτό είναι προαιρετικό.
                     
                  
                        Πλαίσιο I.24.
                     
                     
                        Ποσότητα:
                        Συνολικό καθαρό βάρος: ορίζεται ως η μάζα των αγαθών χωρίς τους άμεσους περιέκτες ή οποιαδήποτε συσκευασία.
                        Συνολικό μεικτό βάρος: συνολικό βάρος σε χιλιόγραμμα. Αυτό ορίζεται ως η συνολική μάζα των προϊόντων με τους άμεσους περιέκτες και όλες τις συσκευασίες τους, εξαιρουμένων των εμπορευματοκιβωτίων μεταφοράς και άλλου εξοπλισμού μεταφοράς.
                     
                  
                        Πλαίσιο I.25.
                     
                     
                        Περιγραφή των αγαθών: Να αναφερθούν ο αντίστοιχος κωδικός του Εναρμονισμένου Συστήματος (κωδικός ΕΣ) και ο τίτλος που έχει οριστεί από τον Παγκόσμιο Οργανισμό Τελωνείων, όπως αναφέρεται στον κανονισμό (ΕΟΚ) αριθ. 2658/87 του Συμβουλίου (3). Η εν λόγω τελωνειακή περιγραφή συμπληρώνεται, εάν χρειαστεί, από τις αναγκαίες συμπληρωματικές πληροφορίες για την ταξινόμηση των προϊόντων.
                        Να αναφερθούν τα είδη, οι τύποι των προϊόντων, ο αριθμός των μονάδων συσκευασίας, το είδος της συσκευασίας, ο αριθμός παρτίδας, το καθαρό βάρος και ο τελικός καταναλωτής (όταν τα προϊόντα συσκευάζονται για τον τελικό καταναλωτή).
                        Είδος: η επιστημονική ονομασία ή όπως ορίζεται σύμφωνα με τη νομοθεσία της Ευρωπαϊκής Ένωσης.
                        Είδος συσκευασίας: να προσδιοριστεί το είδος της συσκευασίας σύμφωνα με τον ορισμό που δίνεται στη σύσταση αριθ. 21 (4) του UN/CEFACT (Κέντρο των Ηνωμένων Εθνών για τη Διευκόλυνση του Εμπορίου και των Ηλεκτρονικών Συναλλαγών).
                     
                  
               Μέρος II: Πιστοποίηση
            
            Το τμήμα αυτό πρέπει να συμπληρώνεται από αρμόδιο/-α για την πιστοποίηση υπάλληλο που έχει εξουσιοδοτηθεί από την αρμόδια αρχή της τρίτης χώρας για την υπογραφή του επίσημου πιστοποιητικού, όπως προβλέπεται στο άρθρο 88 παράγραφος 2 του κανονισμού (ΕΕ) 2017/625.
            
                        Πλαίσιο II.
                     
                     
                        Υγειονομικές πληροφορίες: αυτό το μέρος πρέπει να συμπληρώνεται σύμφωνα με τις ειδικές υγειονομικές απαιτήσεις της Ευρωπαϊκής Ένωσης σχετικά με τη φύση των προϊόντων και όπως ορίζεται στις συμφωνίες ισοδυναμίας με συγκεκριμένες τρίτες χώρες ή σε άλλες νομοθετικές πράξεις της Ευρωπαϊκής Ένωσης, όπως αυτές για την πιστοποίηση.
                        Σε περίπτωση που το επίσημο πιστοποιητικό δεν υποβάλλεται στο IMSOC, οι δηλώσεις που δεν είναι σχετικές πρέπει να διαγράφονται, να μονογράφονται και να σφραγίζονται από τον/την αρμόδιο/-α για την πιστοποίηση υπάλληλο, ή να απαλείφονται εντελώς από το πιστοποιητικό.
                        Σε περίπτωση που το πιστοποιητικό υποβάλλεται στο IMSOC, οι δηλώσεις που δεν είναι σχετικές πρέπει να διαγράφονται ή να απαλείφονται εντελώς από το πιστοποιητικό.
                     
                  
                        Πλαίσιο II.α.
                     
                     
                        Αριθ. αναφοράς πιστοποιητικού: ο ίδιος κωδικός αναφοράς με το πλαίσιο I.2.
                     
                  
                        Πλαίσιο II.β.
                     
                     
                        Αριθ. αναφοράς IMSOC: ο ίδιος κωδικός αναφοράς με το πλαίσιο I.2.α. Υποχρεωτικός μόνο για τα επίσημα πιστοποιητικά που εκδίδονται στο IMSOC.
                     
                  
                        Αρμόδιος/-α για την πιστοποίηση υπάλληλος:
                     
                     
                        Υπάλληλος της αρμόδιας αρχής της τρίτης χώρας ο οποίος έχει εξουσιοδοτηθεί από την εν λόγω αρχή για την υπογραφή επίσημων πιστοποιητικών. Να αναγραφούν το ονοματεπώνυμο με κεφαλαία, η ιδιότητα και ο τίτλος, κατά περίπτωση, ο αριθμός ταυτοποίησης και η πρωτότυπη σφραγίδα της αρμόδιας αρχής και η ημερομηνία υπογραφής.
                     
                  
               (1)  Κατάλογος με τις ονομασίες και τους κωδικούς των χωρών διατίθεται στη διεύθυνση: http://www.iso.org/iso/country_codes/iso-3166-1_decoding_table.htm.
            
               (2)  Κανονισμός (ΕΚ) αριθ. 1/2005 του Συμβουλίου, της 22ας Δεκεμβρίου 2004, για την προστασία των ζώων κατά τη μεταφορά και συναφείς δραστηριότητες και για την τροποποίηση των οδηγιών 64/432/ΕΟΚ και 93/119/ΕΚ και του κανονισμού (ΕΚ) αριθ. 1255/97 (ΕΕ L 3 της 5.1.2005, σ. 1).
            
               (3)  Κανονισμός (ΕΟΚ) αριθ. 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο (EE L 256 της 7.9.1987, σ. 1).
            
               (4)  Τελευταία έκδοση: αναθεώρηση 9, παραρτήματα V και VI, όπως δημοσιεύθηκε στη διεύθυνση: http://www.unece.org/tradewelcome/un-centre-for-trade-facilitation-and-e-business-uncefact/outputs/cefactrecommendationsrec-index/list-of-trade-facilitation-recommendations-n-21-to-24.ahtml.